นายกรัฐมนตรี ขอโทษใช้คำไม่สุภาพในที่ประชุมยุทธศาสตร์ชาติ ยืนยันไม่มีเจตนา
นายกรัฐมนตรี ขอโทษใช้คำไม่สุภาพในที่ประชุมยุทธศาสตร์ชาติ ยืนยันไม่มีเจตนา และย้ำไม่มีส่วนได้เสียการแบ่งเขตเลือกตั้ง

นายพุทธิพงษ์ ปุณณกันต์ รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี กล่าวถึงกรณีที่สื่อมวลชนนำเสนอข่าวนายกรัฐมนตรีแสดงความไม่พอใจคำถามเรื่องการแบ่งเขตเลือกตั้ง ในระหว่างการประชุมคณะกรรมการยุทธศาสตร์ชาติ ว่า นายกรัฐมนตรีขอโทษที่ใช้คำไม่สุภาพ แต่ที่จริงไม่มีเจตนา เพียงแต่ต้องการสื่อว่าในฐานะนายกรัฐมนตรีและรัฐบาลไม่ได้มีส่วนได้ส่วนเสียกับการแบ่งเขตการเลือกตั้งของคณะกรรมการการเลือกตั้ง หรือ กกต. และ กกต.ก็ชี้แจงหลักเกณฑ์การแบ่งเขตชัดเจนแล้วว่ามาจากอะไรบ้าง เช่น การใช้เกณฑ์ประชากรที่เพิ่มขึ้น ซึ่งเมื่อข้อเท็จจริงเป็นแบบนี้ สิ่งที่เคยทำมาแต่เดิมก็ต้องปรับเปลี่ยนตามไปด้วย เพื่อให้เกิดความเหมาะสมและไม่ให้เกิดการได้เปรียบเสียเปรียบ ไม่ใช่ทำเพื่อเข้าข้างใครทั้งสิ้น

ทั้งนี้ นายกรัฐมนตรีไม่ต้องการให้เกิดความขัดแย้งขึ้นในสังคม โดยทุกฝ่ายต้องร่วมมือกันรักษาความสงบของบ้านเมืองและเตรียมตัวสู่การเลือกตั้ง ซึ่งประชาชนจะเป็นผู้ตัดสินใจเอง